Az SMS "Bayern" a Császári Haditengerészet "(Kaiserliche Marine)" egyik szuper-dreadnought csatahajója volt az első világháborúban. A róla elnevezett hajóosztály másik elkészült tagja a "Baden" volt, további két egységét törölték, mivel a tengeralattjárók építése nagyobb prioritást élvezett és a háború előrehaladtával a nyersanyagokat inkább erre a célra fordították. 1915 februárjában bocsátották vízre és 1916 márciusában adták át, de csak az év júliusában állhatott teljes szolgálatba, így a skagerraki csatában már nem vehetett részt. A "Bayern" volt az első német csatahajó, mely 38 cm-es (15 hüvelykes) lövegeket kapott. A 8 darab ágyút négy toronyban helyezték el kettesével. Ez a csatahajó lett volna a Nyílt-tengeri Flotta "(Hochseeflotte)" 4. csatahajórajának első egysége, melyhez a három testvérhajója is tartozott volna.